dioritt
Store norske leksikon,Realfag,Geologi,Bergarter,Magmatiske bergarter
Dioritt, grovkornet dypbergart som hovedsakelig består av plagioklas og hornblende, eventuelt med biotitt eller pyroksen. Monzodioritt inneholder i tillegg en del alkalifeltspat, kvartsdioritt har større mengder kvarts og granodioritt har både kvarts og alkalifeltspat.
Tonalitt er navnet på en kvartsdioritt. En lignende bergart fra den norske fjellkjede kalles trondhjemitt. Denne er beslektet med oppdalitt, som er en granodioritt.Diorittiske bergarter er karakteristiske for fjellkjeder (i den geologiske betydning av ordet). De er gjerne hvite eller grå, de fleste har jevnkornet (eugranittisk) struktur, men enkelte er porfyriske med strøkorn av plagioklas, hornblende eller biotitt. Lavabergarten (dagbergarten) som svarer til dioritt i sammensetning kalles andesitt. Les mer i Store norske leksikon magmatiske bergarter bergarter